和趙給事白蠅拂歌
作者：盧綸
朝代：唐

paragraphs: 華堂多衆珍，白拂稱殊異。
柄裁沈節香襲人，上結爲文下垂穗。
霜縷霏微瑩且柔，虎鬚乍細龍髯稠。
皎然素色不因染，淅爾涼風非爲秋。
羣蠅青蒼恣遊息，廣庖萬品無顏色。
金屏成點玉成瑕，晝眠宛轉空咨嗟。
此時滿筵看一舉，荻花忽旋楊花舞。
砉如寒隼驚暮禽，颯若繁埃得輕雨。
主人說是故人留，每誡如新比白頭。
若將揮玩閑臨水，願接波中一白鷗。